**Суджана жыць**

**З успамінаў В.М.Дударава, былой сувязной, члена Наркоўскай падпольная арганізацыі**

18 чэрвеня 1941 г. быў апошні званок і апошні педсавет у Асінаўскай сэрядняй школе Чавускага раёна, дзе я працавала выкладчыцай беларускай мовы ў 5-10 класах, а 21 чэрвеня я павінна была ехаць у Рагачоў. Але пачалася вайна. Вестка гэта ашаламіла. Бацькі мае жылі ў Данецкай вобласці. Да іх не дабрацца. Вырашыла пайсці ў в. Наркі, пашукаць сваякоў. На дарозе знайшла газету. На першай старонцы быў надрукаваны зварот ЦККП(б)Б да насельніцтва часова акупіраваных раёнаў. Я зразумела, што маё месца побач з тымі, хто пачаў барацьбу з нямецка-фашысцкімі захопнікамі.

Спачатку дзейнічала адна. Дапамагала байцам, якія вышлі з акружэння. Насіла ім у лес ежу, хавала ад немцаў. А калі ў Нарках Іван Піліпавіч Дзенісенка стварыў падпольную групу з мясцовай моладзі, у яе ўвайшла і я. Мне даручылі вывучаць настрой людзей у вёсках Вудага, Глінь, Наркі, Маляцін, Губіншчына, Янаў і іншых. Потым удзельнічала ў перапісу насельніцтва. Даныя перадала ў партызанскі атрад №15, якім кіраваў Іван Нічыпаравіч Ваўчкоў.

Рэгулярна выходзіла на сувязь з Дзенісенкам і Храмовічам Г.А. Аднойчы Іван Піліпавіч сказаў мне, што фашысты рыхтуюцца насільна вывезці моладзь у Германію і што патрэбна сабраць усіх і схаваць у лесе. Тады многія выратаваліся ад фашысцкага рабства.

Неяк да нас прыехаў Міхаіл Раманятаў, брат якога служыў у паліцыі. Ён папярэдзіў, што гестапаўцы збіраюцца арыштаваць мяне за сувязь з партызанамі. Я пакінула дом цёткі і паехала ў в. Вудагу. Але выратавацца не ўдалося. 5 чэрвеня 1943 г. арыштавалі Дзенісенку, а на наступны дзень схапілі і мяне. Трымалі ў адзіночнай камеры натэрыторыі камендатуры. Штодзённа па два-тры разы праз увесь Чэрыкаў вадзілі на допыт. Вочная стаўка з Дзенісенкам. Іван Піліпавіч змучаны, скатаваны. Немец звяртаецца да яго: «Гэта Іван Дзенісенка?» Маўчу і я.

Памятаю, прывялі меня на чарговы допыт раніцай. Моцна білі, цягалі за валасы, сцябалі бізуном. Як страціла прытомнасць. Аблілі вадой. Колькі прайшло часу, цяжка сказаць. Але апрытомнела.Побач вядро, мокрыя шматкі маёй сукенкі. У пакой ўвайшоў паліцай з Наркоў. Звяртаюся да яго : «За што мяне так б’юць? Я ж не ведаю Дзенісенку, нічога не ведаю аб партызанах». У адказ пачула «Ты лжэш. Я бачыў цябе з Дзенісенкам. Ты ведаеш, дзе партызаны. З цябе трэба выцягнуцт усе жылы, тады ўсё скажаш». І зноў катаванні. Ледзь жывую выцягнулі на вуліцу і кінулі на зямлю ў двары турмы. Калі ачуняла, паспрабавала расплюшчыць вочы. Адно вока перастала бачыць.

Доўга здзекаваліся фашысты. Але я вытрымала, не пачулі яны ад мяне ніводнага слова. Быў суд. Прыгаварылі да расстрэлу. Затым расстрэл замянілі канцэнтрацыйным лагерам. Разумела, што чакае катарга, а затым і смерць. У Польшчы ўцякала з эшалона. Злавілі. Пасадзілі ў другі і павезлі ў Аўстрыю. Там будавала дарогу – насіла зямлю, каменне. Знемагла ад цяжкай працы, голаду, нуды.

Вызваліла Чырвоная Армія. Яна прынясла выратаванне ўсім, хто знаходзіўся ў лагерах смерці.